Bly weg van duur skoolklere, pleit kommissieFoto bloot ter illustrasie. (Argieffoto) Dit is weer daardie tyd van die jaar vir menige ouers om hul hand diep in die sak te steek om hul kind vir die nuwe skooljaar toe te rus. Met dié dat die pryse vir skooluniforms dikwels buitensporig hoog is, doen die Mededingingskommissie weer ŉ beroep op skole en verskaffers om die prys van skoolklere sover moontlik te beperk. Die kommissie waarsku opnuut dat hy die prys van skoolklere sal monitor en slaggereed is om verskaffers te vervolg of te beboet indien hulle versuim om te voldoen aan die riglyne vir skoolklere, wat daarop gerig is om teenmededingende gedrag by skole uit te skakel. Dié riglyne vir skoolklere behels onder meer dat dit so generies moontlik moet wees sodat dit by ŉ groter verskeidenheid van handelaars gekoop kan word. Eksklusiwiteit moet beperk word tot items soos skoolwapens wat by spesifieke handelaars gekoop kan word; skole moet ŉ mededingende proses volg wanneer hulle verskaffers aanstel en daar moet meer as een verskaffer wees sodat ouers ŉ wyer keuse het van waar hulle items kan koop. Die ooreenkomste wat met sulke verskaffers aangegaan word, mag ook nie onbepaald wees nie. (Argieffoto) Maroela Media het verlede jaar berig een stuk kleredrag kos ouers tot R500 terwyl dit tot R3 000 kan kos om vir ŉ graadeentjie skoolklere by ŉ eksklusiewe verskaffer te koop. Die Federasie van Beheerliggame van Suid-Afrikaanse Skole (Fedsas) het toe reeds gesê skole moet jaarliks na hul prioriteitslys kyk en dit aanpas na gelang van heersende ekonomiese omstandighede. “ŉ Skool kan byvoorbeeld nie voorsiening maak vir luukshede in ŉ tyd wanneer dit broekskeur gaan met die meeste mense nie. ŉ Skool moet besluit wat is nóú belangrik. Volgende jaar lyk die prioriteite dalk anders, maar wanneer mense swaar kry, moet dit in ag geneem word,” het Jaco Deacon, uitvoerende hoof van Fedsas, gesê. Die Mededingingskommissie het intussen weer ŉ beroep op ouers gedoen om teenmededingende gedrag wat skoolklere betref fyn dop te hou. Die kommissie nooi nou skole om ŉ onderneming te onderteken dat hulle aan mededingingsbeginsels sal voldoen wat skooldragverkryging betref en hulle daartoe sal verbind om seker te maak hul skooluniforms is bekostigbaar. Die kommissie vra voorts van ouers, beheerliggame, gemeenskapstrukture en die regering om waaksaam te wees en enige vorm van oortreding via e-pos by [email protected] of die kommissie se SMS/WhatsApp-lyn by 084 743 0000 aan te meld.